สตาร์ทอัพ
โดย...ทีมข่าวการเงินโพสต์ทูเดย์
13 มิ.ย. 2559

โดย...ทีมข่าวการเงินโพสต์ทูเดย์
“สมชัย สัจจพงษ์” ปลัดกระทรวงการคลังออกตัวไว้ก่อน ที่อยู่ๆ ก็ได้รับการแต่งตั้งเป็นประธานบอร์ดสตาร์ทอัพแห่งชาติ (คณะกรรมการส่งเสริมวิสาหกิจเริ่มต้นแห่งชาติ) มีหน้าที่สำคัญในการปั้นนักรบเศรษฐกิจใหม่ของชาติ 
“ปลัดอู้” บอกว่า เขาให้รับตำแหน่งก็รับ ทั้งที่ผมก็บอกว่าไม่มีประสบการณ์ด้านการทำธุรกิจนะ ให้ทำธุรกิจอะไรก็คงเจ๊ง เล่นหุ้นใครบอกว่าหุ้นดี แต่ผมก็ยังขาดทุนตัวแดงอยู่
แต่ไหนๆ ก็มอบหมายให้เป็นประธานบอร์ดสตาร์ทอัพแล้ว ผมก็จะตั้งใจทำงานเต็มที่ และก็ถือว่าโชคดีที่ในบอร์ดก็มีคนเก่ง คนมีประสบการณ์ทั้งนั้น เบาใจไปเยอะเลย
ตอนนี้ไม่ว่าจะเดินสายไปไหน ก็มีแต่คนพูดเรื่อง “สตาร์ทอัพ” จะ “สตาร์ท” จะ “อัพ” ได้ แต่ก็คงไม่ใช่เรื่องง่ายนะ เพราะมีสถิติว่า สตาร์ทอัพเกิด 100 แต่จะรอด 2 เท่านั้น
งานนี้ปลัดอู้ถึงกับแอบถอนหายใจ เพราะคงเหนื่อยอีกเยอะ แต่ “ใจยังสู้” ทราบแล้วเปลี่ยน